Πανελλήνιος Σύλλογος Εργοθεραπευτών

Ο Πανελλήνιος Σύλλογος Εργοθεραπευτών (συντ. Π.Σ.Ε., ΠΣΕ) είναι το Νομικό Πρόσωπο Δημοσίου Δικαίου (συντ. Ν.Π.Δ.Δ., ΝΠΔΔ) που συστάθηκε στις 28 Μαρτίου 2017 με τα άρθρα 72 έως 88 του Νόμου 4461/2017 (ΦΕΚ Α 38/28-03-2017) και εποπτεύεται από το Υπουργείο Υγείας.  Ο Πανελλήνιος Σύλλογος Εργοθεραπευτών έχει δική του περιουσία, οικονομική, διοικητική και διαχειριστική αυτονομία και αυτοτέλεια και δεν χρηματοδοτείται από τον Κρατικό Προϋπολογισμό. Η έδρα του βρίσκεται στην Αθήνα.

Διαβούλευση

Στις 13 Μαΐου 2016, ώρα 13:00, τέθηκε υπό Δημόσια Διαβούλευση το Σχέδιο Νόμου του Υπουργείου Υγείας "Μεταρρύθμιση της διοικητικής οργάνωσης των υπηρεσιών ψυχικής υγείας, κέντρα εμπειρογνωμοσύνης σπάνιων και πολύπλοκων νοσημάτων και άλλες διατάξεις".
Το Άρθρο 68 πρότεινε τη σύσταση του Πανελληνίου Συλλόγου Εργοθεραπευτών ως Νομικό Πρόσωπο Δημοσίου Δικαίου. Η Δημόσια Διαβούλευση ολοκληρώθηκε στις 23 Μαΐου 2016, ώρα 13:59.

Κατάθεση στην Βουλή

Στις 22 Φεβρουαρίου 2017 κατατέθηκε από το Υπουργείο Υγείας στην Βουλή των Ελλήνων το νομοσχέδιο "Μεταρρύθμιση της διοικητικής οργάνωσης των υπηρεσιών ψυχικής υγείας, κέντρα εμπειρογνωμοσύνης σπάνιων και πολύπλοκων νοσημάτων και άλλες διατάξεις"
με το Άρθρο 76 να προτείνει την σύσταση του Πανελληνίου Συλλόγου Εργοθεραπευτών ως Νομικό Πρόσωπο Δημοσίου Δικαίου.

Ψήφιση

Στις 15 Μαρτίου 2017 ψηφίζεται από την Βουλή των Ελλήνων το προαναφερθέν σχέδιο νόμο

Νόμος 4461/2017

Το προαναφερόμενο Σχέδιο Νόμου αποτελεί Νόμο του Κράτους από τις 28 Μαρτίου 2017.

Σκοπός του Π.Σ.Ε. Ν.Π.Δ.Δ.

Όπως αναφέρεται στο άρθρο 73 του του Νόμου 4461/2017, σκοπός του Πανελληνίου Συλλόγου Εργοθεραπευτών είναι η προαγωγή και η ανάπτυξη της Εργοθεραπείας ως ανεξάρτητης και αυτόνομης επιστήμης, καθώς και η παροχή υπηρεσιών υψηλού επιπέδου στο κοινωνικό σύνολο.
Επιπλέον, "Για την εκπλήρωση του σκοπού αυτού, στο Πανελλήνιο Σύλλογο Εργοθεραπευτών ανήκει ιδίως:
α) η έρευνα, ανάλυση και μελέτη των εργοθεραπευτικών θεμάτων και η εκπόνηση επιστημονικών μελετών για ζητήματα που αφορούν την εργοθεραπεία,
β) η σύνταξη εισηγήσεων επί εργοθεραπευτικών θεμάτων είτε με πρωτοβουλία του Συλλόγου είτε κατόπιν προσκλήσεως από τον Υπουργό Υγείας,
γ) η σύνταξη εισηγήσεων σε θέματα εκπαίδευσης, μετεκπαίδευσης, συνεχιζόμενης εκπαίδευσης και επιμόρφωσης στον εργοθεραπευτικό κλάδο, καθώς και η αξιοποίηση για το σκοπό αυτόν υποτροφιών και εκπαιδευτικών προγραμμάτων,
δ) η συμμετοχή στην υλοποίηση προγραμμάτων που επιχορηγούνται από εθνικούς ή και κοινοτικούς πόρους και αφορούν την εργοθεραπεία και συναφή πεδία,
ε) η έκδοση των απαιτούμενων πιστοποιητικών για την απόκτηση και την ανανέωση της άδειας/βεβαίωσης άσκησης επαγγέλματος από τα μέλη του, η τήρηση των μητρώων του και η λήψη των απαραίτητων μέτρων για την καταπολέμηση και την εξάλειψη της παράνομης άσκησης του επαγγέλματος του εργοθεραπευτή,
στ) η συμμετοχή στα αρμόδια όργανα για τη νόμιμη άσκηση του επαγγέλματος του εργοθεραπευτή,
ζ) η συμμετοχή σε επιτροπές ελέγχου για τη νόμιμη άσκηση του επαγγέλματος του εργοθεραπευτή,
η) η συμμετοχή στα αρμόδια θεσμικά όργανα για τη χάραξη της πολιτικής υγείας στη χώρα,
θ) η εκπροσώπηση της χώρας σε ευρωπαϊκούς και διεθνείς οργανισμούς του εργοθεραπευτικού κλάδου,
ι) η έκδοση ενημερωτικού περιοδικού για τον κλάδο και συγγραμμάτων που τον αφορούν,
ια) η λήψη των απαραίτητων μέτρων για τη νόμιμη και απρόσκοπτη άσκηση του επαγγέλματος του εργοθεραπευτή,
ιβ) η σύνταξη και υποβολή εισηγήσεων στα αρμόδια θεσμικά όργανα για τον καθορισμό των εργοθεραπευτικών πράξεων και την τιμολόγησή τους,
ιγ) ο έλεγχος τήρησης του Κώδικα Δεοντολογίας Εργοθεραπευτών και η διαφύλαξη των χρηστών ηθών κατά την άσκηση του εργοθεραπευτικού επαγγέλματος από τα μέλη του,
ιδ) η μελέτη υγειονομικών θεμάτων και η διοργάνωση επιστημονικών συνεδρίων,
ιε) η καλλιέργεια συναδελφικού πνεύματος μεταξύ των μελών του και η φροντίδα για την επιστημονική πρόοδο αυτών,
ιστ) η παροχή υπηρεσιών συνεχιζόμενης εκπαίδευσης και επαγγελματικής κατάρτισης, με τη δημιουργία Κέντρων Δια Βίου Μάθησης,
ιζ) η διοργάνωση και εποπτεία εκπαιδευτικών και επιστημονικών προγραμμάτων και εκδηλώσεων στο πλαίσιο της συνεχιζόμενης εκπαίδευσης."

Μέλη

Σύμφωνα με το άρθρο 74 του Νόμου 4461/2017 και την τροποποίηση αυτού με το άρθρο 175 του Νόμου 4600/2019:
«1. Τα μέλη του Συλλόγου διακρίνονται σε τακτικά και επίτιμα.
2. Τακτικά μέλη του Συλλόγου είναι οι εργοθεραπευτές που είναι απόφοιτοι:
α) των πρώην Σχολών Εργοθεραπείας Κ.Α.Τ.Ε.Ε.,
β) των Τμημάτων Εργοθεραπείας των Σχολών Επιστημών Υγείας - Πρόνοιας των Τ.Ε.Ι.,
γ) των Σχολών ή Τμημάτων Εργοθεραπείας της αλλοδαπής των οποίων τα πτυχία έχουν αναγνωριστεί ως ισότιμα με τα πτυχία εργοθεραπευτή της ημεδαπής κατά την κείμενη νομοθεσία.
δ) των Σχολών ή Τμημάτων Εργοθεραπείας ΑΕΙ
Όλοι οι υπό στοιχεία α΄ έως δ΄ εργοθεραπευτές υποχρεούνται να εγγραφούν στον Σύλλογο σύμφωνα με τους όρους του παρόντος
3. Όσοι κατά τις διατάξεις του ενωσιακού δικαίου εγκαθίστανται στην Ελλάδα για να ασκήσουν το επάγγελμα του εργοθεραπευτή, υποχρεούνται να εγγραφούν στο Σύλλογο και αποκτούν τα ίδια δικαιώματα και υποχρεώσεις με τα άλλα τακτικά μέλη του Συλλόγου.
4. Επίτιμα μέλη του Συλλόγου γίνονται πρόσωπα που έχουν συμβάλει στην ανάπτυξη και προαγωγή της εργοθεραπείας. Τα επίτιμα μέλη ορίζονται με απόφαση του Διοικητικού Συμβουλίου του Π.Σ.Ε. που επικυρώνεται από τη Συνέλευση των Αντιπροσώπων. Τα επίτιμα μέλη δεν έχουν τα δικαιώματα του εκλέγειν και του εκλέγεσθαι.»

Εγγραφή Μελών

Σύμφωνα με το άρθρο 74 του Νόμου 4461/2017:
«1. Κάθε εργοθεραπευτής υποχρεούται να υποβάλει αίτηση εγγραφής στο Περιφερειακό Τμήμα της περιοχής όπου ασκεί ή πρόκειται να ασκήσει το επάγγελμά του. Η αίτηση εγγραφής συνοδεύεται από [...] αντίγραφο του πτυχίου [...]. Κάθε εργοθεραπευτής εγγράφεται σε ένα μόνο Περιφερειακό Τμήμα, το οποίο τηρεί ατομικό φάκελο για κάθε εγγραφή. [...]
2. Κάθε εργοθεραπευτής υποχρεούται έως το τέλος Φεβρουαρίου κάθε χρόνου να υποβάλει στο Περιφερειακό Τμήμα στο οποίο ανήκει δήλωση με τα εξής στοιχεία:
όνομα, επώνυμο, όνομα και επώνυμο πατέρα, όνομα και επώνυμο μητέρας, τόπο και ημερομηνία γέννησης, ιθαγένεια, Α.Μ.Κ.Α., Α.Φ.Μ., Δ.Ο.Υ., διεύθυνση κατοικίας και εργασίας, αριθμό τηλεφώνου και ηλεκτρονική διεύθυνση αλληλογραφίας.
Το έντυπο της δήλωσης αποστέλλεται σε όλα τα μέλη από το Περιφερειακό Τμήμα στο οποίο ανήκουν ή αναρτάται στην ιστοσελίδα του Π.Σ.Ε.. Το Διοικητικό Συμβούλιο του Συλλόγου μπορεί με απόφασή του να τροποποιήσει τη μορφή και το περιεχόμενο
της δήλωσης. Η δήλωση καταχωρείται στο μητρώο του Περιφερειακού Τμήματος και τον ατομικό φάκελο του εργοθεραπευτή. Η ετήσια εισφορά κάθε εργοθεραπευτή στο Σύλλογο ορίζεται στο ποσό των πενήντα (50) ευρώ και καταβάλλεται με την υποβολή της ετήσιας δήλωσης. Τα επίτιμα μέλη δεν υποχρεούνται να καταβάλουν τα ποσά της ετήσιας εισφοράς και της εγγραφής.»
«5. Σε κάθε εργοθεραπευτή που υποβάλλει εμπρόθεσμα τη δήλωση της παραγράφου 2 του παρόντος άρθρου και καταβάλλει την ετήσια συνδρομή χορηγείται δελτίο ταυτότητας, που φέρει και τη φωτογραφία του, το οποίο ισχύει μέχρι το τέλος Φεβρουαρίου του επόμενου έτους. Το δελτίο υπογράφεται από τον Πρόεδρο, τον Γενικό Γραμματέα του Περιφερειακού Τμήματος και τον κάτοχό του και σφραγίζεται με τη σφραγίδα του Περιφερειακού Τμήματος. Η ισχύς του ανανεώνεται κάθε χρόνο. Η υποβολή εκπρόθεσμης ή ανειλικρινούς δήλωσης αποτελεί πειθαρχικό παράπτωμα.»
«7. Κάθε εργοθεραπευτής υποχρεούται να αναρτά στην είσοδο του εργαστηρίου του την ένδειξη «Νόμιμο Εργαστήριο Εργοθεραπείας», η οποία θα χορηγείται από το Σύλλογο και θα συνοδεύεται από τον αριθμό και την ημεροχρονολογία της εγκριτικής απόφασης εγγραφής του στο Σύλλογο.»

Άσκηση εργοθεραπευτικού επαγγέλματος

Σύμφωνα με το άρθρο 85 του Νόμου 4461/2017:
«1. Στα δικαιολογητικά που υποβάλλονται για την έκδοση άδειας/βεβαίωσης άσκησης εργοθεραπευτικού επαγγέλματος από τις προς τούτο αρμόδιες υπηρεσίες, οι εργοθεραπευτές υποχρεούνται να συμπεριλάβουν και τη βεβαίωση εγγραφής τους στο οικείο Περιφερειακό Τμήμα του Π.Σ.Ε. Αντίγραφο της άδειας/βεβαίωσης άσκησης επαγγέλματος εργοθεραπευτή κατατίθεται αμέσως μετά την παραλαβή της από κάθε εργοθεραπευτή στο Περιφερειακό Τμήμα στο οποίο ανήκει.
2. Εντός έξι (6) μηνών από την έναρξη ισχύος του παρόντος υποχρεούνται όλοι οι εργοθεραπευτές να εγγραφούν στα Μητρώα του Συλλόγου. Μετά την πάροδο αυτού του χρονικού διαστήματος η άσκηση του επαγγέλματος χωρίς εγγραφή στον Π.Σ.Ε. συνιστά πειθαρχικό
παράπτωμα.
3. Σε περίπτωση προσωρινής ή οριστικής διαγραφής εργοθεραπευτή από το Σύλλογο, αντιστοίχως αναστέλλεται αυτοδικαίως η ισχύς της άδειας/βεβαίωσης ασκήσεως επαγγέλματος ή αυτή ανακαλείται.
4. Όποιος ασκεί το επάγγελμα του εργοθεραπευτή χωρίς να έχει άδεια/βεβαίωση άσκησης επαγγέλματος διώκεται ποινικά, σύμφωνα με το άρθρο 458 του Ποινικού Κώδικα. Καταγγελία για παράνομη άσκηση του εργοθεραπευτικού επαγγέλματος μπορεί να κάνει οποιοσδήποτε ιδιώτης στα Περιφερειακά Συμβούλια ήστο Διοικητικό Συμβούλιο του Π.Σ.Ε., το οποίο στη συνέχεια υποχρεούται να γνωστοποιήσει το γεγονός στις αρμόδιες δικαστικές αρχές.»

Όργανα διοίκησης του Π.Σ.Ε. Ν.Π.Δ.Δ.

Σύμφωνα με το άρθρο 77 του Νόμου 4461/2017:
«2. Όργανα διοίκησης του Συλλόγου είναι η Γενική Συνέλευση των Αντιπροσώπων και το Διοικητικό Συμβούλιο. Στο Σύλλογο λειτουργεί επίσης Ανώτατο Πειθαρχικό Συμβούλιο και Κεντρική Εξελεγκτική Επιτροπή. Η Γενική Συνέλευση των Αντιπροσώπων είναι το ανώτατο όργανο του Συλλόγου. Το Διοικητικό Συμβούλιο εκτελεί τις αποφάσεις της Γενικής Συνέλευσης των Αντιπροσώπων και διοικεί το Σύλλογο.
3. Όργανα διοίκησης κάθε Περιφερειακού Τμήματος είναι η Περιφερειακή Συνέλευση και το Περιφερειακό Συμβούλιο. Σε κάθε Περιφερειακό Τμήμα λειτουργεί Εξελεγκτική Επιτροπή και Πρωτοβάθμιο Πειθαρχικό Συμβούλιο.
4. Η θητεία των μελών της Γενικής Συνέλευσης των Αντιπροσώπων, του Διοικητικού Συμβουλίου και των Περιφερειακών Συμβουλίων είναι τριετής.»

Προσωρινή Διοικούσα Επιτροπή (Π.Δ.Ε.)

Στις 26 Ιουνίου 2017 με την Υπουργική Απόφαση Α2β/Γ.Π.οικ:46115 (ΦΕΚ 310/26.6.2017/Υ.Ο.Δ.Δ) ορίστηκε Προσωρινή Διοικούσα Επιτροπή (συντ. Π.Δ.Ε.) αποτελούμενη από εννέα (9) Εργοθεραπευτές. Τα έξι (6) από τα εννέα (9) μέλη της Π.Δ.Ε. αποτελούσαν μέλη του Διοικητικού Συμβουλίου του Συλλόγου Ελλήνων Εργοθεραπευτών για την διετία 2016-2017. 
Η Προσωρινή Διοικούσα Επιτροπή συγκροτήθηκε ως εξής: 
1. Κεραμιώτου Κυριακή, Πρόεδρος 
2. Παπαγεωργίου Αριστομένης, Αντιπρόεδρος  
3. Μπούρος Παναγιώτης, Γενικός Γραμματέας  
4. Μπάφας Χρήστος, Ταμίας 
5. Ελένα Δέσποινα, Μέλος 
6. Θαλασσινός Ανδρέας, Μέλος  
7. Καραμπέτσου Μαρία, Μέλος  
8. Κικίδης Θεόδωρος, Μέλος  
9. Χατζηγεωργίου Κωνσταντίνος, Μέλος 
Η Προσωρινή Διοικούσα Επιτροπή έχει έδρα την Αθήνα και παύει να υφίσταται μετά την ανάδειξη του πρώτου Διοικητικού Συμβουλίου του ΠΣΕ. Η θητεία της Π.Δ.Ε. δεν μπορεί να υπερβεί το ένα ημερολογιακό έτος από την ημερομηνία διορισμού της. Κατά συνέπεια στις 26 Ιουνίου 2018 έληξε η θητεία της Προσωρινής Διοικούσας Επιτροπής του Πανελληνίου Συλλόγου Εργοθεραπευτών.
Στις 7 Αυγούστου 2018 η θητεία της Προσωρινής Διοικούσας Επιτροπής του Πανελληνίου Συλλόγου Εργοθεραπευτών παρατάθηκε έως την ολοκλήρωση των διαδικασιών ανάδειξης των οργάνων διοίκησης του Συλλόγου με κοινή απόφαση του Υπουργού και του Αναπληρωτή Υπουργού Υγείας.
Σύμφωνα με άρθρο 87 του Νόμου 4461/2017 (ΦΕΚ 38/Α/2017): «Η Προσωρινή Διοικούσα Επιτροπή υποχρεούται να κινήσει αμέσως τις διαδικασίες ανάδειξης των οργάνων διοίκησης του Συλλόγου. Παράταση της χρονικής διάρκειας της θητείας της είναι εφικτή μόνο με απόφαση του Υπουργού Υγείας και μόνο για το διάστημα που απαιτείται για την ολοκλήρωση των διαδικασιών ανάδειξης των οργάνων διοίκησης του Συλλόγου. Μέχρι την ανάδειξη του πρώτου Διοικητικού Συμβουλίου του Συλλόγου [...], η Προσωρινή Διοικούσα Επιτροπή έχει τις ακόλουθες αρμοδιότητες:
α) την ενημέρωση των εργοθεραπευτών σε όλη τη χώρα,
β) τη μέριμνα για την εγγραφή όλων των εργοθεραπευτών στο Σύλλογο [...],
γ) τη σύγκληση Γενικής Συνέλευσης σε όλα τα Περιφερειακά Τμήματα με σκοπό τη διεξαγωγή εκλογών για την ανάδειξη των οργάνων διοίκησής τους και αντιπροσώπων στη Γενική Συνέλευση των Αντιπροσώπων,
δ) την ενοποίηση Περιφερειακών Τμημάτων που αριθμούν λιγότερα από πενήντα (50) μέλη και συνορεύουν γεωγραφικώς.»

Γραφείο

Το γραφείο του Πανελληνίου Συλλόγου Εργοθεραπευτών συστεγάζεται με το γραφείο του Συλλόγου Ελλήνων Εργοθεραπευτών στην οδό Γαβριηλίδου 8 στα Άνω Πατήσια, στην Αθήνα.

Ιστοσελίδα

Η επίσημη ιστοσελίδα του Πανελληνίου Συλλόγου Εργοθεραπευτών έκανε την εμφάνισή της στο διαδίκτυο στις 13 Σεπτεμβρίου 2017. 
Η τελευταία αναδιαμόρφωση της διεπαφής χρήστη (UI) της ιστοσελίδας έγινε στις 26 Ιουνίου 2018.